《咏史五首 其二》
明代·江瓘

曼倩滑稽雄，阊阖能叫啸。一言绐侏儒，金门始待诏。

怀肉虽不恭，九重翻一笑。倡优恣诙谐，谏苑中机要。

庭议斩董君，宣室不得召。玩世依朝隐，赡词亦微妙。

高咏卫简篇，斯人可同调。

作者简介：（1503—1565）明徽州府歙县人，字民莹，号篁南。诸生。以病放弃科举考试，能诗善医。有《名医类案》、《江山人集》。